Драўляная Увядзенская царква ў ХVІІ і першай палове ХVІІІ стст. стаяла на Падзамчышчы. Адна з найранейшых дат, калі яна згадваецца, – 1678 г. Царква ўпамінаецца ў завяшчанні аднаго з кіраўнікоў праваслаўнага Праабражэнскага брацтва Івана Скачкевіча, які ахвяраваў царкве 25 злотых [1]. З-за таго, што пра прыход яе нічога невядома, можна меркаваць, што была прыпісана да Варварынскай царквы, якая стаяла побач. Пра тое ж сведчыць польскі даследчык Рафал Дзягіль, калі згадвае прыходскую Варварынскую царкву разам з царквой Ofiarowania Najswietszeei Marii Panny [2].